รวมแพ็กขอรัฐบาลเลื่อนขึ้นภาษีบุหรี่
พันธมิตรยาสูบยื่นเรื่องขอรัฐบาลเลื่อนขึ้นภาษีบุหรี่ 40% ที่จะบังคับใช้ 1 ต.ค.นี้ ออกไปก่อน
12 ก.พ. 2562

พันธมิตรยาสูบยื่นเรื่องขอรัฐบาลเลื่อนขึ้นภาษีบุหรี่ 40% ที่จะบังคับใช้ 1 ต.ค.นี้ ออกไปก่อน
นายสุธี ชวชาติ ตัวแทนภาคียาสูบแห่งประเทศไทย เปิดเผยว่า เมื่อวันที่ 11 ก.พ. 2562 ตัวแทนชาวไร่ร่วมกับสหภาพแรงงานการยาสูบแห่งประเทศไทย (ยสท.) และตัวแทนผู้แทนจำหน่ายบุหรี่ทั้งผลิตในไทยและนำเข้า ได้ร่วมกันยื่นหนังสือถึงนายอภิศักดิ์ ตันติวรวงศ์ รมว.คลัง ให้เลื่อนการขึ้นภาษีบุหรี่เป็น 40% ในวันที่ 1 ต.ค. 2562 ออกไปก่อน เพราะตั้งแต่การใช้อัตราภาษีบุหรี่ใหม่ตั้งแต่วันที่ 16 ก.ย. 2560 อุตสาหกรรมบุหรี่ตั้งแต่ผู้ปลูกใบยาสูบถึงตัวแทนจำหน่ายได้รับความเสียหายถึง 2,000 ล้านบาท
นอกจากนี้ ทางกลุ่มดังกล่าวยังได้เดินทางไปยื่นหนังสือกับ พล.อ.ประยุทธ์ จันทร์โอชา นายกรัฐมนตรี ที่ทำเนียบรัฐบาล ขอให้ช่วยเหลือเป็นการด่วน รวมถึงยื่นหนังสือกับกรมสรรพสามิตที่เป็นหน่วยงานดูเรื่องภาษีบุหรี่โดยตรง เพื่อนำเสนอเรื่องผลกระทบให้กับฝ่ายนโยบายได้เข้าใจ รวมถึงยื่นหนังสือถึงผู้บริหารพรรคพลังประชารัฐ ที่คาดว่าจะได้เข้ามาเป็นรัฐบาลช่วยดำเนินการช่วยเหลืออีกทางหนึ่ง
นายพชร อนันตศิลป์ อธิบดีกรมสรรพสามิต กล่าวว่า การเลื่อนขึ้นภาษีบุหรี่เป็นนโยบายของรัฐบาล ซึ่งหากมี นโยบายกรมสรรพสามิตก็พร้อมดำเนินการ เพื่อลดผลกระทบที่เกิดกับทุกฝ่าย